Na temelju odredbi Pravilnika o proračunskom računovodstvu i Računskom planu (»Narodne novine« broj 124/14., 115/15., 87/16., 3/18.) i članka 64. Statuta OŠ Fažana na prijedlog ravnateljice OŠ, Fažana, Školski odbor na svojoj 6. sjednici održanoj dana 19.12.2018. donosi:

**PRAVILNIK O POPISU IMOVINE I OBVEZA**

**OŠ FAŽANA**

**I. OPĆE ODREDBE**

**Članak 1.**

Ovim Pravilnikom o popisu imovine i obveza (u daljnjem tekstu: Pravilnik) u skladu sa Zakonom o proračunu i Pravilnikom o proračunskom računovodstvu i računskom planu uređuje se obveza i predmet popisa imovine i obveza, pripremne radnje koje prethode popisu, organizacija popisa, provedba popisa, sastavljanje izvješća o popisu, donošenje pratećih odluka ravnatelja i druge radnje u vezi s popisom imovine i obveza u OŠ FAŽANA.

**Članak 2.**

(1) Popis imovine i obveza je postupak utvrđivanja stvarnog stanja imovine i obveza (i vlastitih izvora – kao razlike između imovine i obveza) prema kojem se postojeća knjigovodstvena stanja svode na popisom utvrđena – stvarna stanja.

(2) Popis iz stavka 1. ovog članka dijeli se na redoviti i izvanredni prema vremenu provođenja, odnosno potpuni ili djelomični prema opsegu provođenja.

**II. OBVEZA POPISA**

**Članak 3.**

(1) Popis je potrebno obaviti na početku poslovanja i na kraju svake proračunske godine sa stanjem na dan sastavljanja bilance, odnosno na dan 31. prosinca proračunske godine.

(2) Iznimno od odredbe stavka 1. ovog članka, popis imovine i obveza treba provesti kod statusnih promjena, promjena ustrojstva, kod primopredaje dužnosti ravnatelja škole, blagajnika, skladištara i drugim slučajevima na temelju odluke ravnatelja.

**III. PREDMET POPISA**

**Članak 4.**

(1) Predmet redovitog godišnjeg popisa imovine i obveza i izvanrednog popisa iz članka 2. ovog Pravilnika je sva imovina i obveze koji su u strukturi Računskog plana proračuna obuhvaćeni razredima:

- 0 Nefinancijska imovina

- 1 Financijska imovina

- 2 Obveze

(2) Nefinancijska imovina obuhvaća ne proizvedenu dugotrajnu materijalnu i nematerijalnu imovinu, proizvedenu dugotrajnu imovinu, plemenite metale i ostale pohranjene vrijednosti, sitni inventar, dugotrajnu nefinancijsku imovinu u pripremi i proizvedenu kratkotrajnu imovinu.

(3) Financijska imovina obuhvaća: novac u banci i blagajni, depozite, jamčevne pologe, potraživanja od zaposlenih za više plaćene poreze i ostalo, potraživanja za dane zajmove, vrijednosne papire, dionice i udjeli u glavnici, potraživanja za prihode poslovanja, potraživanja od prodaje nefinancijske imovine, rashode budućih razdoblja i nedospjela naplata prihoda (aktivna vremenska razgraničenja).

(4) Obveze obuhvaćaju: obveze za rashode poslovanja, obveze za nabavu nefinancijske imovine, obveze za vrijednosne papire, obveze za kredite i zajmove, odgođeno plaćanje rashoda i prihodi budućih razdoblja (pasivna vremenska razgraničenja), te se kao takve iskazuju prema vrsti i rokovima dospijeća.

**Članak 5.**

Predmet redovitog i izvanrednog godišnjeg popisa imovine i obveza iz članka 2. ovog Pravilnika je i imovina škole dana na korištenje drugima, ako nije drugačije ugovoreno sa zakupoprimcem te tuđa imovina koja se nalazi na korištenju u školi.

**Članak 6.**

U postupku izvanrednog popisa imovine zbog primopredaje dužnosti, ravnatelj donosi odluku o izvanrednom djelomičnom popisu imovine i obveza pri čemu se obavlja samo popis one imovine kojom rukuje osoba koja predaje dužnost.

**IV. ODGOVORNOST ZA UPORABU IMOVINE**

**Članak 7.**

(1) Zaposlenici škole dužni su u korištenju dugotrajne imovine škole postupati s pažnjom.

(2) Ravnatelj je dužan imenovati osobu zaduženu za rukovanje imovinom koje obuhvaća: postavljanje nove imovine, postavljanje inventurnih brojeva, evidentiranje imovine u kvaru, evidentiranje imovine koja se nalazi na popravku i promjenu lokacije imovine.

(3) U svakoj radnoj prostoriji na vidljivom mjestu treba istaknuti popis imovine potpisan od radnika zaduženih za rukovanje istom te evidentirati svaku promjenu lokacije.

**V. ORGANIZACIJA POPISA**

**Članak 8.**

(1) Ravnatelj škole dužan je najkasnije do 15. prosinca tekuće godine donijeti Odluku o redovitom godišnjem popisu imovine i obveza (u daljnjem tekstu: Odluka) te ju uručiti članovima popisnih povjerenstava.

(2) Odluku o izvanrednom potpunom popisu imovine i izvanrednom djelomičnom popisu imovine donosi ravnatelj kada se ispune zakonski uvjeti za provođenje istoga.

**Članak 9.**

(1) Odlukom iz članka 8. ovog Pravilnika utvrđuje se:

- dan s kojim treba utvrditi stanje imovine i obveza

- vrstu, broj i članove povjerenstva za popis

- predsjednik središnjeg povjerenstva

- vremenski period u kojem će se izvršiti popis

- rok do kojeg se izvješća o izvršenom popisu pojedinog povjerenstva moraju dostaviti

središnjem povjerenstvu za popis

- rok predaje izvješća središnjeg povjerenstva ravnatelju škole

- rok za donošenje odluke o utvrđenim viškovima i manjkovima, te otpisima

na osnovi navedenih izvještaja

**Članak 10.**

(1) Organizator popisa je predsjednik Središnjeg povjerenstva za popis.

(2) Obveza organizatora popisa je sastaviti i dostaviti upute za rad članovima povjerenstava za popis kojima se utvrđuju poslovi i rokovi pojedinog povjerenstva, raspodjela članova povjerenstva po lokacijama u školi, komunikacija i usklađenje rada svih članova povjerenstava tijekom provedbe popisa pa sve do izrade izvješća o popisu i predaje ravnatelju u rokovima definiranim Odlukom.

(3) Prilikom popisa imovine, radnici zaduženi za rukovanje imovinom dužni su sudjelovati u popisu na način da povjerenstvo za popis obavijeste o svim promjenama u raspolaganju imovinom za koju su zaduženi te sudjeluju u pripremnim radnjama za popis.

**VI. PRIPREMNE RADNJE ZA POPIS**

**Članak 11.**

* 1. (1) Prije samog provođenja popisa imovine potrebno je obaviti sljedeće pripremne poslove: donijeti Odluku o popisu imovine i obveza
  2. sastaviti upute za provođenje popisa i dostaviti ih članovima povjerenstava
  3. provesti sve poslovne promjene u knjigovodstvu ažurno i pravodobno kako bi se osigurala knjigovodstvena evidencija na dan 31. prosinca tekuće godine koja je usklađena s glavnom knjigom i analitičkim evidencijama, provjeriti jesu li svi predmeti popisa označeni inventurnim brojevima, pripremiti prostor i imovinu koja je predmetom popisa, izdvojiti tuđu imovinu, te oštećenu i zastarjelu imovinu

**VII. POVJERENSTVO ZA POPIS**

**Članak 12.**

(1) Odlukom o popisu imovine i obveza ravnatelj škole imenuje:

- središnje povjerenstvo

- povjerenstvo za popis nefinancijske imovine

- povjerenstvo za popis financijske imovine i obveza

(2) Povjerenstva se sastoje od predsjednika i najmanje dva člana, a prema potrebi može ih biti i više.

(3) U povjerenstvo za popis ne mogu se imenovati osobe koje su materijalno ili financijski zadužene za sredstva koja se popisuju, niti osobe koje su zadužene za kontrolu i nadzor kao i knjigovodstvenu evidenciju.

(4) Zadaci povjerenstva za popis imovine i obveza su:

- utvrđivanje stvarnog stanja mjerenjem, prebrojavanjem, vaganjem i sl. u naturalnim

jedinicama, te unos količine u popisne liste

- unos podataka o knjigovodstvenom stanju u količini i vrijednosno

- utvrđivanje popisnih razlika u količini i vrijednosno

- potpisati potpisne liste

- sastaviti izvješće o obavljenom popisu.

**Članak 13.**

(1) Središnje povjerenstvo rukovodi popisom, koordinira rad pojedinih povjerenstava, prati tijek popisa, prikuplja i objedinjava sve izvještaje o obavljenom popisu u cjeloviti izvještaj koji dostavlja ravnatelju.

(2) Povjerenstvo za popis nefinancijske imovine ima obvezu popisati svu imovinu iz članka 4. stavak 2. ovog Pravilnika, kao i tuđu imovinu iz članka 5. ovog Pravilnika, koja je na korištenju u školi.

(3) Povjerenstvo za popis financijske imovine i obveza ima obvezu popisati svu financijsku imovinu iz članka 4. stavak 3. i 4. ovog Pravilnika.

**VIII. PROVOĐENJE POPISA**

**Članak 14.**

Popis imovine i obveza obavlja se brojanjem, mjerenjem, vaganjem, procjenjivanjem, utvrđivanjem stvarnog stanja i slično. Tako dobiveni podaci unose se u popisne liste pojedinačno u količinama i vrijednosno, a zatim ih potpisuju predsjednik povjerenstva i članovi čime se potvrđuje njihova vjerodostojnost.

**Članak 15.**

(1) Na posebne liste popisuje se nefinancijska imovina od koje se ne očekuju buduće koristi u obavljanju djelatnosti i ona imovina za koju se utvrdi da je oštećena i neupotrebljiva te se predlaže za rashod i/ili otpis.

(2) Na posebne liste popisuje se dugotrajna imovina u pripremi, vlastita imovina koja se u trenutku popisa nalazi na popravku, imovina koja je posuđena ili dana na revers te tuđa imovina dobivena na korištenje koja se vodi u izvanbilančnoj evidenciji.

(3) Popis nematerijalne imovine obavlja se na temelju dobivenih knjigovodstvenih kartica primjerice licenci, koncesija, ulaganja u tuđu imovine radi prava korištenja, ulaganja u računalne programe i slično. Povjerenstvo je obvezno provjeriti postojanje vjerodostojne knjigovodstvene dokumentacije, usklađenost nematerijalne imovine u analitici i na računima glavne knjige te način obračuna amortizacije i potrebe za umanjenjem vrijednosti.

**Članak 16.**

(1) Popis novca u banci obavlja se na način da se utvrdi stanje novčanih sredstava na dan 31. prosinca popisne godine ili prema posljednjem izvodu banke u kojoj škola ima otvoren žiroračun i usporedbom s knjigovodstvenim stanjem iskazanim u financijskoj kartici.

(2) Popis novca u blagajni obavlja se brojanjem gotovog novca po apoenima i upisom svote najprije po apoenima, a zatim i u ukupnom iznosu. Nakon upisanog stvarnog stanja obavlja se uvid u knjigovodstveno stanje koje se unosi na popisnu listu i utvrđuju se popisne razlike.

**Članak 17.**

(1) Popis obveza i potraživanja obavlja se upisivanjem analitičkih podataka o potraživanjima i obvezama u popisne liste prema knjigovodstvenim karticama nakon što su evidentirani svi poslovni događaji koji se odnose na popisnu godinu.

(2) Povjerenstvo za popis financijske imovine – potraživanja i obveza obvezno je utvrditi:

- pravni temelj za ispostavljenu dokumentaciju i knjiženja u knjigovodstvu

- ugovorene instrumente osiguranja plaćanja

- poduzete mjere naplate dospjelih potraživanja prema Proceduri naplate prihoda OŠ Fažana

- razloge neprovođenja sudskih postupaka naplate potraživanja što je rezultiralo

nastankom sumnjivih, spornih i zastarjelih potraživanja

- zastarjela potraživanja

- postojanje obveza i potraživanja koja nisu knjigovodstveno evidentirana

- postojanje primljenih predujmova iskazanih kao potražna salda kod potraživanja i

postojanje danih predujmova evidentiranih kao dugovna salda kod obveza.

**IX. SASTAVLJANJE IZVJEŠTAJA O POPISU**

**Članak 18.**

(1) Nakon obavljenog popisa povjerenstva za popis nefinancijske i financijske imovine i obveza unose knjigovodstveno stanje nakon čega je obvezno izvršiti usporedbe između popisnog i knjigovodstvenog stanja, utvrditi viškove i manjkove, te utvrditi uzroke tom odstupanju.

(2) Povjerenstvo za popis nematerijalne imovine i povjerenstvo za popis financijske imovine dužno je sastaviti izvještaj o obavljenom popisu, navesti svoja zapažanja i zajedno s potpisanim popisnim listama predati središnjem povjerenstvu za popis, koje na temelju toga sastavlja objedinjeni izvještaj o popisu i dostavlja ga ravnatelju u rokovima propisanim Odlukom.

(3) Izvještaj o obavljenom popisu imovine i obveza uz priložene popisne liste, obrazloženja nastalih razlika kao i prijedloge o otpisu dostavlja se ravnatelju preko urudžbenog zapisnika.

**Članak 19.**

(1) Svako od povjerenstava dužno je predložiti ravnatelju donošenje odluke o rashodovanju imovine ukoliko je pronađena imovina koja se treba rashodovati.

(2) Prijedlog treba sadržavati popis imovine koju treba rashodovati, te način rashodovanja:

- uništenjem, ukoliko je imovina neupotrebljiva niti se može pokloniti ili prodati

- otuđenjem: prodajom, prodajom kao otpad ili darovanjem.

**X. DONOŠENJE ODLUKA O POPISU**

**Članak 20.**

(1) Ravnatelj u okviru svojih ovlasti donosi Odluku o rezultatima obavljenog popisa imovine i obveza u kojoj odlučuje o likvidiranju inventurnih razlika, rashodovanju imovine na temelju prijedloga Povjerenstva iz članka 19. stavak 2., otpisu potraživanja i obveza te o mjerama protiv osoba odgovornih za propuste zbog koji su nastale nepravilnosti utvrđene temeljem izvještaja i popisnih lista povjerenstava za popis.

(2) Odluka iz stavka 1. ovog članka donosi se najkasnije do 20. siječnja sljedeće godine u odnosu na godinu koja je predmetom popisa.

**Članak 21.**

Ovaj Pravilnik stupa na snagu osmog dana od dana objave na oglasnoj ploči škole.

Predsjednik Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

KLASA:011-03/18-01/01

URBROJ: 2168-02-01-18-01

Mjesto, Fažana, 19.12.2018.

Ovaj Pravilnik je objavljen na oglasnoj ploči škole dana 19.12.2018. godine i stupio je na snagu dana 27.12.2018. godine.